
Inhoudsopsomming

Les 1

	In hierdie les sal jy jou kennis en begrip moet toepas om vrae oor studievaardighede te beantwoord:
· Ontwikkel ’n studieplan om die Nasionale Senior Sertifikaat (NSS) suksesvol te behaal.
· Hersien jou eie studievaardighede, studiestrategieë en leerstyle, asook jou tydsbestuur- en eksamenskryfvaardighede, soos om die vraag noukeurig te lees, jou antwoord te beplan en die vrae volledig te beantwoord.



Ontwikkel 'n studieplan
Jy is nou in die deurslaggewende finale fase van jou skoolloopbaan. Terwyl jy vir die Nasionale Senior Sertifikaat (NSS) voorberei, moet jy ’n realistiese studieplan ontwikkel wat by jou individuele behoeftes pas. ’n Studieplan en ’n studieskedule werk goed saam. ’n Studieplan sonder ’n skedule kan bloot ’n wenslys word: Jy weet wat jy móét doen, maar ruim nie genoeg tyd daarvoor in nie.

Wat is 'n studieplan?
’n Studieplan help jou om te besluit wat jy moet bemeester en hoe jy jou prestasie gaan verbeter. Jou studieplan moet die volgende insluit:

Doelwitte
Stel realistiese en haalbare kort- en mediumtermyndoelwitte. Stel spesifieke doelwitte, byvoorbeeld om jou punt te verbeter in ’n vak wat jy vir jou toekomstige loopbaan of studieplanne nodig het.

'n Strategie
· Verdeel jou vakke in onderwerpe, afdelings of eenhede sodat die werk meer hanteerbaar voel.
· Identifiseer die vakke of onderwerpe waarmee jy sukkel. Dink na oor waarom jy sekere vakke of onderwerpe moeilik vind.
· Beplan hoe jy jou swakker areas gaan verbeter, byvoorbeeld deur moeilike onderwerpe te hersien wanneer jy op jou beste kan konsentreer.
· Bepaal watter hulpbronne jy gaan gebruik, soos handboeke, opsommings, klasnotas, ou vraestelle of aanlyn video’s.

Wat is 'n studieskedule?
Sodra jy weet wat jy alles moet studeer, moet jy ’n studieskedule opstel. ’n Studieskedule is die logistieke deel van jou beplanning. Dit help jou om te besluit wanneer en waar jy die werk gaan doen. Wanneer jy ’n studieskedule opstel, moet jy:
· ’n weeklikse rooster gebruik sodat jy nie deur die hoeveelheid werk oorweldig voel nie.
· spesifieke tydgleuwe aan elke vak toeken.
· vermy om tydens toets- en eksamenperiodes ‘n verskeidenheid vakke op een dag te probeer studeer. Een of twee vakke waarop jy per dag fokus, is gewoonlik meer realisties.Die waarde van 'n goed gestruktureerde studieskedule: Dit verdeel ’n groot werkslading in kleiner, hanteerbare take. Dit kan stres en angs verminder en jou algehele prestasie verbeter.

· huiswerk, toetse, projekte, opdragte en hersiening by jou beplanning insluit.
· vaste datums, soos toetsdatums, indieningsdatums en eksamendatums, aandui.
· tyd vir breke, rus, maaltye, oefening en persoonlike aktiwiteite inruim.
· ’n balans tussen studietyd en persoonlike verantwoordelikhede handhaaf.
· jou skedule aanpas indien dit jou voortdurend moeg of oorweldig laat voel.

Hersien jou studie- en eksamenskryfvaardighede
Dit is ’n goeie idee om die vaardighede wat jy tot dusver ontwikkel het, te hersien en al die hulpmiddels tot jou beskikking te gebruik om ’n studieplan vir graad 12 te ontwikkel en te bestuur.

Studievaardighede
Studievaardighede is die vermoëns en gewoontes wat jou help om inligting doeltreffend te leer, te onthou en toe te pas.

	Studievaardigheid
	Verduideliking

	Luister
	Luister is die vermoë om aandag aan gesproke inligting te gee sodat jy dit kan verstaan en onthou. Dit behels ook dat jy op nie-verbale leidrade, soos stemtoon en lyftaal, let.

	Lees
	Lees is die vermoë om geskrewe inligting sorgvuldig deur te werk sodat jy dit kan verstaan, interpreteer en onthou.

	Begrip
	Effektiewe leesbegrip behels dat jy op die hoofgedagte en betekenis van die teks fokus, eerder as slegs op individuele woorde.

	Konsentrasie
	Konsentrasie is die vermoë om jou aandag op ’n taak te vestig sonder dat jou aandag maklik afgelei word.

	Geheue
	Geheue is die vermoë om inligting wat jy geleer het, te stoor en later te herroep.

	Organisasie
	Organisasie is die vermoë om studiemateriaal, tyd en take op ’n gestruktureerde en ordelike manier te beplan, te rangskik en te bestuur.

	Tydsbestuur
	Tydsbestuur is die vermoë om jou tyd doeltreffend te beplan en te gebruik sodat jy take betyds kan voltooi.



Studiestrategieë (metodes)
Studiestrategieë of -metodes is die spesifieke tegnieke wat jy kies om te gebruik wanneer jy inhoud leer of hersien.

	Studiestrategie
	Verduideliking

	Maak van aantekeninge
	Die maak van aantekeninge behels dat jy sleutelidees, feite en verduidelikings uit lesse of studiemateriaal duidelik en georganiseerd neerskryf.

	Breinkaart
	’n Breinkaart behels dat jy inligting visueel in ’n diagram organiseer om die verbande tussen feite en idees aan te dui.

	Dinkskrum
	Dit behels dat jy binne ’n kort tyd soveel moontlik idees oor ’n onderwerp genereer en neerskryf.

	Opsomming
	Opsomming behels dat jy die hoofidees van ’n teks of les identifiseer en in ’n korter, eenvoudiger formaat herskryf.

	Keuse van belangrike konsepte
	Die keuse van belangrike konsepte behels dat jy die sleutelidees, terme en beginsels identifiseer wat noodsaaklik is om ’n onderwerp te verstaan.

	Oefening met ou vraestelle
	Oefening met ou vraestelle behels dat jy vorige eksamenvraestelle of soortgelyke vrae deurwerk om vertroud te raak met die formaat, vraagsoorte, puntetoekenning en moeilikheidsgraad.



Studiestyle
In vroeëre grade het jy van verskillende leerstyle of studievoorkeure geleer:
· Visueel: Gebruik grafieke, diagramme, kleurkodering, tydlyne of prente om inligting te verstaan.
· Ouditief: - Luister na verduidelikings, bespreek die inhoud, lees notas hardop of verduidelik die werk aan iemand anders.
· Lees/Skryf: Lees handboeke, maak notas, herskryf sleutelpunte of stel opsommings saam.
· Kinesteties: Leer deur praktiese aktiwiteite uit te voer, te oefen, rolspel te doen, rond te beweeg of voorbeelde deur te werk.
Verskillende vakke en take vereis verskillende benaderings. Suksesvolle graad 12-leerders maak nie net op een studiestyl staat nie. Hulle kombineer verskillende metodes op grond van die inhoud wat hulle moet bestudeer.

Tydsbestuur
Graad 12 is ’n veeleisende jaar. Jy moet jou tyd sorgvuldig beplan en verstandig bestuur. Goeie tydsbestuur help jou om huiswerk, opdragte, hersiening, rus en persoonlike verantwoordelikhede te balanseer.

Hersieningstyd
· Hersien inhoud gereeld en betyds, nie net kort voor toetse en eksamens nie.
· Kies ’n vaste hersieningsdag en hou daarby.

Hersien en pas jou studieskedule aan
· Kyk aan die einde van elke week wat goed gewerk het en pas aan wat nie gewerk het nie.
· Buigsaamheid is belangrik. Jou plan moet aanpasbaar wees. Moenie moed verloor wanneer onvoorsiene omstandighede jou skedule ontwrig nie.

Algemene tydsbestuursfoute om te vermy
· Moenie iemand anders se studieskedule gebruik nie. Ontwikkel jou eie skedule volgens jou persoonlike behoeftes.
· Moenie moeilike vakke of onderwerpe waarmee jy sukkel, ignoreer nie. Gee daaraan die ekstra aandag wat dit nodig het.
· Moenie uitstel nie. Laaste-minuut-studie sal jou waarskynlik nie help om jou doelwitte te bereik nie.
· Moenie ure lank studeer sonder om breke te neem nie.
· Moenie afleidings, soos elektroniese toestelle, in jou studieruimte toelaat nie.


Eksamenskryfvaardighede
Eksamenskryfvaardighede is noodsaaklik om goeie resultate te behaal. Dit is nie net wat jy weet wat saak maak nie, maar ook hoe jy jou antwoorde aanbied. Ontwikkel hierdie vaardighede deur gereeld ’n verskeidenheid vrae uit vorige vraestelle deur te werk.

Verstaan die vraag
Lees elke vraag sorgvuldig sodat jy presies verstaan wat van jou verwag word. Identifiseer en beklemtoon sleutelinligting, soos die onderwerp, konteks, aantal vereiste antwoorde en puntetoekenning. Hou by wat gevra word en vermy dit om onnodige of irrelevante inligting te skryf.

Fokus op aksiewoorde
Let noukeurig op die aksiewoord in die vraag, soos stel, verduidelik, bespreek, analiseer, evalueer of beveel aan. Die aksiewoord dui aan hoe volledig en diepgaande jou antwoord moet wees. Maak seker dat jy verstaan wat elke aksiewoord van jou verwag.

	Aksiewoord
	Verduideliking

	Analiseer  
	Breek ’n onderwerp, kwessie of situasie in kleiner dele op en verduidelik hoe die dele met mekaar verband hou of waarom dit belangrik is.

	Assesseer  
	Maak ’n oordeel oor ’n onderwerp en ondersteun dit met toepaslike redes.

	Definieer 
	Gee die presiese betekenis van ’n term of konsep.

	Beskryf 
	Gee die belangrikste kenmerke of besonderhede van ’n konsep, situasie of proses.

	Onderskei
	Toon die verskille tussen twee of meer konsepte, situasies of idees aan.

	Bespreek  
	Skryf breedvoerig oor ’n kwessie deur duidelike punte te stel en dit te verduidelik.

	Evalueer  
	Maak ’n oordeel oor die waarde, sukses of doeltreffendheid van ’n idee, optrede of situasie en ondersteun dit met redes of bewyse. Verwys na sowel die positiewe as die negatiewe aspekte.

	Verduidelik 
	Maak ’n idee, konsep of situasie duidelik deur besonderhede, redes of voorbeelde te gee.

	Gee 
	Verskaf die vereiste inligting.

	Identifiseer 
	Herken en noem ’n konsep, faktor of voorbeeld.

	Lys  
	Skryf die vereiste inligting as kort punte neer, sonder verduidelikings.

	Noem/Benoem/Stel
	Gee ’n kort, direkte antwoord sonder ’n uitgebreide verduideliking.

	Stel voor/
Beveel aan
	Gee ’n geskikte idee, strategie of oplossing en dui die moontlike uitkoms daarvan aan.



Beplan en skryf jou antwoord neer
Beplan jou antwoord voordat jy begin skryf, veral wanneer jy langer vrae beantwoord. Skryf duidelik in volsinne of gebruik kolpunte, na gelang van wat die vraag vereis. Bestuur jou tyd sorgvuldig en hersien jou antwoorde voordat jy jou antwoordstel inhandig.

